РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

ПРОТОКОЛ № 22

от заседание на Комисия „Съдебна карта, натовареност и съдебна статистика” към Съдийската колегия на Висшия съдебен съвет,
проведено на 02 октомври 2019 г.

Днес, 02 октомври 2019 г. от 14,00 часа, се проведе заседание на Комисия „Съдебна карта, натовареност и съдебна статистика”  към Съдийската колегия на Висшия съдебен съвет, в състав:

ПРЕДСЕДАТЕЛ:
ЗАМ.-ПРЕДСЕДАТЕЛ:
ЧЛЕНОВЕ:	ДАНИЕЛА МАРЧЕВА 
АТАНАСКА ДИШЕВА 
БОРЯНА ДИМИТРОВА - отсъства   
ДРАГОМИР КОЯДЖИКОВ  - отсъства 
КРАСИМИР ШЕКЕРДЖИЕВ 	

От администрацията на Висшия съдебен съвет присъстват експертните сътрудници към комисията: Красимира Василева - началник отдел „ПОНД“ в дирекция „Правна“ и Румен Митев - началник отдел „САОД“ в дирекция „ИТСС“.

Заседанието протече при следния дневен ред :

1. Предложение вх. № ВСС-8922/16.09.2019 г. от Александър Ангелов - административен ръководител на Софийски районен съд относно приемане на измерител на реалната натовареност на съдиите, който да бъде използван при съпоставяне на натовареността в различните съдилища. 
2. Заявление вх. № ВСС-11391/25.09.2019 г. от Йордан Василев Димов – съдия в Окръжен съд – Шумен за преместване по реда на чл. 194, ал. 1 от ЗСВ в Окръжен съд – Варна.
3. Писмо вх. № ВСС-11499/27.09.2019 г. от административния ръководител на Районен съд – Перник  относно искане за увеличаване на щатната численост в РС – Перник.
4. Проект на анализи на натовареността на военните съдилища за 2017 г. и 2018 г., изготвени  съгласно решение на КСКНСС  по  протокол №  19/17.07.2019 г. (отложена с решение по т.5.1. от протокол № 21/18.09.2019 г. на заседание на КСКНСС)
5. Извлечение по т. Р-12 от протокол № 31/30.09.2019 г. на Комисия по атестирането и конкурсите към Съдийската колегия на Висшия съдебен съвет.  

След обсъждане на предварително обявения дневен ред и на внесените допълнителни материали,

Комисия "Съдебна карта, натовареност и съдебна статистика"
към Съдийската колегия на Висшия съдебен съвет  
Р Е Ш И:

Включва в дневния ред за днешното заседание следната допълнителна точка:

т. 6. Създаване на работна група за изготвяне на предложения по въпроса за задължителната медиация като средство за регулиране на високата натовареност на съдилищата.

По дневния ред: 

1. ОТНОСНО: Предложение вх. № ВСС-8922/16.09.2019 г. от Александър Ангелов - административен ръководител на Софийски районен съд относно приемане на измерител на реалната натовареност на съдиите, който да бъде използван при съпоставяне на натовареността в различните съдилища.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет  
Р Е Ш И:

1.1. Приема за сведение предложението на Александър Ангелов - административен ръководител на Софийски районен съд.

1.2. Приема да се събират данни за броя на постановените актове по същество (решенията по чл. 235, ал. 5 от ГПК, присъдите, решенията по чл.78а от НК и решенията по НАХД), като същите следва да се включат в отчетите за дейността на съдилищата през 2019 г.

2. ОТНОСНО: Заявление вх. № ВСС-11391/25.09.2019 г. от  Йордан Василев Димов - съдия в Окръжен съд – Шумен за преместване по реда на чл. 194, ал. 1 от ЗСВ в Окръжен съд – Варна.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет  
Р Е Ш И:

2.1. Изразява отрицателно становище относно заявлението на Йордан Василев Димов - съдия в Окръжен съд – Шумен за преместване по реда на чл. 194, ал. 1 от ЗСВ в Окръжен съд – Варна.

Мотиви: Преместването по реда на  чл. 194, ал.1 от ЗСВ е способ за  кадрово обезпечаване и намаляване натовареността на високо натоварените съдилища. Видно от статистическите данни към момента (спрямо броя на делата за  I-во полугодие на 2019 г.) Окръжен съд – Шумен е с натовареност под средната за страната, а именно: при щатна численост от 14 (четиринадесет) съдии натовареността на един съдия месечно по постъпили дела е 6,87 бр. при средна за нивото - 7,73 бр., по дела за разглеждане натовареността на един съдия месечно  е 8,76 бр. при средна за нивото - 10,39 бр. и по свършени дела е 6,52 бр. при средна за нивото - 7,61 бр.
 Същевременно с решение на Пленума по протокол № 19/25.07.2019 г., считано от 17.09.2019 г. щатната численост на Окръжен съд – Шумен е намалена от 15 щ.бр. на 14 щ.бр., което не е довело до съществено нарастване в показателите на натовареността на съда, за да бъде приложена процедурата за преместване по чл.194, ал. 1 от ЗСВ. 
От друга страна натовареността на Окръжен съд – Варна също е под средната за страната, а именно: при щатна численост от 68 (шестдесет и осем) съдии натовареността на един съдия месечно по постъпили дела е 7,41 бр. при средна за нивото - 7,73бр., по дела за разглеждане натовареността на един съдия месечно е 10,22 бр. при средна за нивото - 10,39бр. и по свършени дела е 7,40 бр. при средна за нивото - 7,61 бр.
Съобразно гореизложеното КСКНСС счита, че не са налице необходимите предпоставки за прилагане на разпоредбата на чл. 194, ал. 1 от ЗСВ. Същевременно няма пречка за провеждане на процедура за преместване по реда на чл. 194, ал. 2 от ЗСВ от Окръжен съд – Шумен и Окръжен съд – Варна, в случай, че е изпълнен фактическия състав на разпоредбата. 

2.2. Отлага разглеждането на точката за следващо заседание на комисията, с оглед проучване на възможността за прилагане на разпоредбата на чл. 194, ал. 2 от ЗСВ.

3. ОТНОСНО: Писмо вх. № ВСС-11499/27.09.2019 г. от административния ръководител на Районен съд – Перник  относно искане за увеличаване на щатната численост в РС – Перник.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет  
Р Е Ш И:

3.1. Изразява отрицателно становище относно искането на административният ръководител на Районен съд – Перник  за увеличаване на щатната численост на РС – Перник.

Мотиви: Към момента щатната численост на Районен съд – Перник е 20 (двадесет) щатни длъжности „съдия“, в това число административен ръководител и двама заместници на административния ръководител. Наличните незаети щатни длъжности „съдия“ към момента са 3 (три) бр. През последните три години щатната численост на съда е увеличена с 3 (три) щатни длъжности „съдия“, като две от тях са разкрити в рамките на настоящата година. С решение на Пленума на ВСС по протокол № 19/27.06.2019 г. е разкрита 1 (една) нова щатна длъжност „съдия“, а с решение на Съдийската колегия на ВСС по протокол № 21/02.07.2019 г. на основание чл. 194, ал. 1 от ЗСВ е преместен един съдия от РС – Добрич. За решаване на проблема с високата натовареност на съда, по предложение на Комисия съдебна администрация Съдийската колегия на ВСС по протокол № 14/23.04.2019 г., е разкрита и 1 (една) щатна длъжност „съдебен помощник“.  
Предприетите от Съдийската колегия на ВСС мерки са довели до намаляване на натовареността на РС – Перник, а именно: 
През 2017 г. натовареността по щат на един съдия месечно по постъпили дела е била 55,39 бр., а по дела за разглеждане – 59,04 бр. 
Към момента данните показват намаляване на тези показатели - по постъпили дела натовареността е 42,06 бр. месечно на един съдия, по дела за разглеждане – 56,47 бр.  
Посочената в искането на административния ръководител висока действителна натовареност на съдиите се дължи от една страна на незаетите щатни длъжности, а от друга страна е резултат от командироването на двама съдии в Административен съд – Перник, продължаващо от 2018 г. до настоящия момент.
Във връзка с отправено искане от административния ръководител на Районен съд – Перник (вх. №  ВСС-11089/13.09.2019 г.) за съдействие и предприемане на спешни мерки за решаване на проблема със свръхнатовареността  на Гражданско отделение в РС – Перник, Комисията със свое решение по протокол № 21/18.09.2019 г. е указала на административния ръководител на Окръжен съд – Перник да упражни  правомощията си по чл. 86, ал. 1, т. 12 във връзка с чл. 81, ал.1 от ЗСВ, като предприеме необходимите действия по командироване на съдии от съдебния район на Окръжен съд – Перник в Районен съд – Перник.
Съобразно гореизложеното КСКНСС счита, че не е налице спешна необходимост от увеличаване щатната численост на съда, а решаването на кадровия проблем в момента може да се осъществи чрез използване института на командироване.

3.2. Предлага на Съдийската колегия на ВСС да приеме следните решения:

ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1. ОСТАВЯ БЕЗ УВАЖЕНИЕ искането от административния ръководител на Районен съд – Перник, относно увеличаване на щатната численост на РС – Перник.

2. ИЗПРАЩА решението по т.1 на административния ръководител на Районен съд – Перник, за сведение.

3.3. Изпраща, на основание чл. 22, ал. 2, т. 5 от Правилата за работа на Съдийската колегия на ВСС, решението на Комисията по атестирането и конкурсите към Съдийската колегия на ВСС, за становище.

3.4. Предложението по т. 3.2. да се внесе в заседание на Съдийската колегия на ВСС за разглеждане и произнасяне, след предоставяне на становище от Комисията по атестирането и конкурсите към Съдийската колегия на ВСС.

4. ОТНОСНО: Проект на анализи на натовареността на военните съдилища за 2017 г. и 2018 г., изготвени съгласно решение на КСКНСС по протокол № 19/17.07.2019 г. (отложена с решение по т.5.1. от протокол № 21/18.09.2019 г. на заседание на КСКНСС).

Комисия "Съдебна карта, натовареност и съдебна статистика"
към Съдийската колегия на Висшия съдебен съвет  
Р Е Ш И:

4.1. Приема проектите на анализи на натовареността на военните съдилища за 2017 г. и 2018 г., изготвени от експертите на отдел „Статистически анализ и обработка на данни” в дирекция „Информационни технологии и съдебна статистика“ съгласно решение на КСКНСС по протокол № 19/17.07.2019 г., с направените в днешното заседание на Комисията препоръки, за поправки и допълнения, касаещи отразяването на постъпленията на дела във военните съдилища по видове.

4.2. Да се изпратят поправените и допълнени анализи на натовареността на военните съдилища за 2017 г. и 2018 г., ведно с всички материали по т.4, на участниците в работната група, сформирана с решение на Съдийската колегия на ВСС по протокол № 23/16.07.2019 г. за запознаване, предвид насрочената работна среща на 10.10.2019 г.

5. ОТНОСНО: Извлечение по т. Р-12 от протокол № 31/30.09.2019 г. на Комисия по атестирането и конкурсите към Съдийската колегия на Висшия съдебен съвет.  

Комисия "Съдебна карта, натовареност и съдебна статистика"
към Съдийската колегия на Висшия съдебен съвет  
Р Е Ш И:

5.1. Приема за сведение извлечение по т. Р-12 от протокол № 31/30.09.2019 г. на Комисия по атестирането и конкурсите към Съдийската колегия на Висшия съдебен съвет.  

5.2. Приема, че е налице възможност да се съкрати 1 (една) свободна щатна длъжност „съдия“ в Районен съд – Горна Оряховица.

Мотиви: При анализ на данните за натовареността на районните съдилища за I-вото полугодие на 2019 г. се установи следното: Районен съд – Горна Оряховица е ниско натоварен съд, с натовареност по щат по брой постъпили дела – 25,82 бр. месечно на 1 съдия при средна за нивото – 36,03 бр., а по брой дела за разглеждане - 32,17 бр. при средна за нивото – 45,32 бр. През първото шестмесечие на 2019 г. в Районен съд – Горна Оряховица са постъпили 1704 бр. дела, от които 1233 бр. граждански дела и 471 бр. наказателни дела. Съгласно утвърдения щат в съда правораздават 11 съдии.  Действителната натовареност на съда е отново ниска за полугодието, като тя е 31,56 бр. постъпили дела при средна – 41,67 и 39,31 бр. дела за разглеждане при средна за нивото – 52,42 бр. 
Критерият, въз основа на който комисията приема да се съкрати 1 (една) свободна щатна длъжност „съдия“ е след съкращаването  й натовареността на органа да не превишава средната натовареност за районните съдилища. В случая, при съкращаване на 1 (една) свободна щатна длъжност в Районен съд - Горна Оряховица натовареността по щат ще се промени на 35,38 бр. дела за разглеждане  при средна 45,32 бр. и 28,40 бр. постъпили дела при средна 36,03 бр. В останалите ниско натоварени районни съдилища, които имат налични свободни съдийски щатни длъжности,  съкращаването  на 1 (една) щатна бройка ще доведе до увеличаване  натовареността им над средната за нивото. 
С оглед изложените статистически данни за натовареността на Районен съд – Горна Оряховица за I шестмесечие на 2019 г., Комисията счита , че е налице възможност да се съкрати 1 (една) свободна щатна  длъжност „съдия“.

5.2.1. Да се изиска становище от административния ръководител на Районен съд – Горна Оряховица относно съкращаване на 1 (една) свободна щатна длъжност „съдия“ в Районен съд – Горна Оряховица.

5.3 Изпраща решението по т.5.2. на Комисията по атестирането и конкурсите към Съдийската колегия на ВСС, по компетентност.

6. ОТНОСНО: Създаване на работна група за изготвяне на предложения по въпроса за задължителната медиация, като средство за регулиране на високата натовареност на съдилищата.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет  
Р ЕШИ:

6.1. Сформира работна група към Комисия „Съдебна карта, натовареност и съдебна статистика“ към Съдийската колегия на ВСС, относно изготвяне на предложения по въпроса за задължителната медиация, като средство за регулиране на високата натовареност на съдилищата.

6.2. Възлага на госпожа Даниела Марчева - Председател на Комисия „Съдебна карта, натовареност и съдебна статистика“ съм Съдийската колегия на ВСС, да предприеме необходимите действия за организация и провеждане на работни срещи по въпросите на медиацията като възможност за повишаване на ефективността и ефикасността на правосъдието.

ПРЕДСЕДАТЕЛ НА
						КОМИСИЯ „СЪДЕБНА КАРТА,
НАТОВАРЕНОСТ И СЪДЕБНА 
СТАТИСТИКА“:         
	
                ДАНИЕЛА МАРЧЕВА

Изготвил:
Камелия Любенова: ………………………
техн. сътрудник КСКНСС

Съгласували:
Красимира Василева: ………………………
н-к отдел  ПОНД
Румен Митев: ………………………………
н-к отдел СОАД